Tiener leef toe sy brand | Maroela Media
Tiener leef toe sy brand
Louise de Waal (17) het nog gelewe toe sy aan die brand gesteek is, het die hooggeregshof wat in die Palm Ridge-landdroshof in Thokoza aan die Oos-Rand sit gister gehoor.
Johannes Jacobus Steyn, die sogenaamde "Sondagverkragter", word aangekla van die moord op De Waal. Gina Rowe, 'n forensiese deskundige wat die lykskouing op De Waal gedoen het, het getuig dat roet en bloederige skuim in Louise se lugpyp gevind is en dat dit daarop dui dat sy nog asemgehaal het toe sy aan die brand gesteek is. De Waal se ma, Shereen, het na haar asem gesnak en haar hande oor haar mond gesit toe die besonderhede bekendgemaak is. Rowe het egter getuig dat daar nie baie roet in De Waal se lugpyp gevind is nie en dat dit moontlik was dat sy reeds haar bewussyn verloor het. Sy het ook die ander gru-bevindinge van die lykskouing bekendgemaak, insluitend dat De Waal se kopvel erg verbrand was en dat haar tong uitgesteek het. Terwyl Rowe deur 'n boekie met foto's van De Waal se verkoolde liggaam geblaai het, het 'n familielid Shereen se oë toegehou. "Moenie kyk nie, moenie kyk nie," is daar aan haar gesê. Die regter het voor Rowe se getuienis vir Shereen gevra of sy die hofsaal wil verlaat. "Ek wil bly. Ek sal opstaan as ek moet," het Shereen geantwoord.
Tydens 'n binneverhoor oor die toelaatbaarheid van 'n verklaring wat Steyn op 14 Oktober voor 'n landdros afgelê het , het Steyn se regsverteenwoordiger Anton Lerm aangevoer sy kliënt is gedwing om 'n inkriminerende verklaring af te lê. "As hy nie saamgespeel het nie sou hy germartel word," het Lerm aangevoer. Die verhoor en binneverhoor duur vandag voort.